**Ministru kabineta noteikumu projekta   
„Noteikumi par akcīzes nodokļa nodrošinājumiem” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Noteikumi par akcīzes nodokļa nodrošinājumiem” (turpmāk – noteikumu projekts) izstrādāts, ņemot vērā, ka atbilstoši 2018.gada 25.oktobra grozījumiem likumā „Par akcīzes nodokli”” , likuma 32.panta sestā daļa (šo noteikumu deleģējums) ir izteikta jaunā redakcijā. |

|  |  |  |
| --- | --- | --- |
| 1. **Tiesību akta projekta izstrādes nepieciešamība** | | |
| 1. | Pamatojums | Ministru prezidenta Māra Kučinska 2018.gada 20.novembra rezolūcija Nr.12/2018-JUR-193.  Konceptuālais ziņojums „Par Padziļinātās sadarbības programmas darbību un tās attīstības modeli”” (Ministru kabineta 2018.gada 27.jūnija rīkojums Nr.290).  Ministru kabineta 2018.gada 27.novembra noteikumi Nr.748 „Padziļinātās sadarbības programmas darbības noteikumi”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2018.gada 4.janvāra sēdes protokola Nr.1 30.§ 2.punktu Finanšu ministrijai tika uzdots izstrādāt grozījumus likumā „Par akcīzes nodokli”, papildinot likuma 32.panta sestās daļas deleģējumu. Atbilstoši uzdotajam, 2018.gada 25.oktobrī tika pieņemts likums „Grozījumi likumā „Par akcīzes nodokli”” saskaņā, ar kuru Ministru kabineta 2018.gada 4.janvāra noteikumu Nr.16 „Noteikumi par akcīzes nodokļa nodrošinājumiem” (turpmāk – MK noteikumi Nr.16) deleģējums tika izteikts jaunā redakcijā, paredzot Ministru kabinetam noteikt kārtību, kādā Valsts ieņēmumu dienests (turpmāk – VID) izsniedz, pārreģistrē, anulē nodrošinājuma apliecību, aptur un atjauno nodrošinājuma apliecības darbību, atsaka izsniegt vai pārreģistrēt nodrošinājuma apliecību, piešķir vai atceļ vispārējā nodrošinājuma samazinājumu, administrē, dzēš, novirza nodokļu parādu segšanai vai atdod nodrošinājumus, piešķir vai anulē nodrošinātāja statusu.  Oficiālo publikāciju un tiesiskās informācijas likuma 9.panta piektā daļa nosaka, ka gadījumā, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa.  Ņemot vērā iepriekš minēto, sagatavots noteikumu projekts, kura redakcija atbilst MK noteikumu Nr.16 redakcijai, jo MK noteikumu Nr.16 redakcija jau pieņemšanas brīdī atbilda likuma „Par akcīzes nodokli” 32.panta sestās daļas deleģējumam, kāds tas ir šobrīd.  MK noteikumu Nr.16 16.1.apakšpunktā noteikts, ka VID neizsniedz vai nepārreģistrē vispārējā nodrošinājuma apliecību, ja iesniegtais vispārējais nodrošinājums ir mazāks par šo noteikumu 32. vai 33.punktā norādīto iesniegtā vispārējā nodrošinājuma lielumu. Savukārt gadījumos, kad nodokļu maksātājs nav iesniedzis akcīzes nodokļa vispārējo nodrošinājumu, VID nav noteiktas tiesības atteikt akcīzes nodokļa vispārējā nodrošinājuma apliecības izsniegšanu vai pārreģistrēšanu – līdzīgi, kā tas šobrīd ir noteikts attiecībā uz vienreizējā nodrošinājuma neizsniegšanu vai nepārreģistrēšanu MK noteikumu Nr.16 48.1.apakšpunktā.  Tādējādi noteikumu projekta 16.1.apakšpunktā vārds „iesniegtais” aizstāts ar vārdiem „vispārējais nodrošinājums nav iesniegts vai iesniegtais”.  Pašreiz saskaņā ar MK noteikumu Nr.16 30.punkta nosacījumiem VID iesniedzamā vispārējā nodrošinājuma samazināšanai jāizvērtē komersanta atbilstība katram no 30.punkta apakšpunktu nosacījumiem, un tikai izpildoties visiem normā minētajiem kritērijiem, ir tiesīgs samazināt iesniedzamo vispārējo nodrošinājumu. Tas rada ievērojamu administratīvo slogu akcīzes preču apritē iesaistītajiem komersantiem gadījumā, ja objektīvu iemeslu dēļ komersants neatbilst kādam no šiem nosacījumiem (piemēram, divus gadus pirms iesnieguma iesniegšanas komersantam bijušas spēkā vairākas speciālās atļaujas (licences), taču to darbības laikā bijis mēneša pārtraukums komersanta saimnieciskās darbības izmaiņu rezultātā).  Lai iesniedzamā vispārējā nodrošinājuma samazināšanai vērtētu katru no 30.punkta apakšpunktu nosacījumiem atsevišķi un tādējādi samazinātu administratīvo slogu akcīzes preču apritē iesaistītajiem komersantiem, noteikumu projekta 30.punkta ievaddaļa izteikta jaunā redakcijā.  Noteikumu projektā precizēta 18.punkta redakcija, papildus paredzot VID tiesības apturēt vispārējā nodrošinājuma apliecības darbību uz laiku līdz 90 dienām, ja pārsniegts vispārējā nodrošinājuma apmērs.  Saeima 2018.gada 27.septembrī pieņēma likumprojektu „Grozījumi likumā „Par nodokļiem un nodevām””, kas paredzēja noteikt jaunu Padziļinātās sadarbības programmas modeli. Atbilstoši konceptuālajam ziņojumam „Par Padziļinātās sadarbības programmas darbību un tās attīstības modeli” (Ministru kabineta 2018.gada 27.jūnija rīkojums Nr.290) ar jauno Padziļinātās sadarbības programmas modeli ieviesta uzņēmumu trīs līmeņu grupēšana, paredzot Padziļinātās sadarbības programmas Bronzas, Sudraba un Zelta līmeņa dalībnieku grupēšanu.  Katra līmeņa priekšrocības ir noteiktas konceptuālajā ziņojumā „Par Padziļinātās sadarbības programmas darbību un tās attīstības modeli”, tostarp paredzētas priekšrocības akcīzes nodokļa vispārējā nodrošinājuma apmēra piemērošanā Padziļinātās sadarbības programmas Sudraba un Zelta līmeņa dalībniekiem.  Tomēr šobrīd saskaņā ar MK noteikumu Nr.16 33. un 34.punkta nosacījumiem, priekšrocības akcīzes nodokļa vispārējā nodrošinājuma apmēra piemērošanā ir noteiktas visiem Padziļinātās sadarbības programmas dalībniekiem.  Lai nodrošinātu, ka priekšrocības akcīzes nodokļa vispārējā nodrošinājuma apmēra piemērošanā ir noteiktas Padziļinātās sadarbības programmas Sudraba un Zelta līmeņa dalībniekiem, noteikumu projektā 33.punkta norma izteikta jaunā redakcijā, bet 34.punkta redakcijā vārdi „padziļinātās sadarbības programmas” aizstāti ar vārdiem „Padziļinātās sadarbības programmas Sudraba vai Zelta līmeņa”.  Pašreiz MK noteikumu Nr.16 54.punkts nosaka kārtību, kādā VID izmanto akcīzes nodokļa vispārējā nodrošinājuma apliecības saņemšanai iemaksāto drošības naudu, tostarp atbilstoši MK noteikumu Nr.16 68.punktā noteiktajai kārtībai.  Taču MK noteikumu Nr.16 68.punktā noteikts pienākums nodrošinātājam segt nodrošinājuma iesniedzēja akcīzes nodokļa pamatparādu un atbildība, ja tas netiek samaksāts mēneša laikā pēc VID rakstveida pieprasījuma saņemšanas.  Atbilstoši MK noteikumu Nr.16 2.1.apakšpunktam nodrošinātājs ir persona, kura ieguvusi nodrošinātāja statusu.  Ievērojot to, ka nodokļu maksātājs, kas par nodrošinājumu izmanto drošības naudu, neiegūst nodrošinātāja statusu, noteikumu projekta 54.punktā skaitlis „68” aizstāts ar skaitli „67”, tādējādi svītrojot atsauci uz 68.punktu, lai piemērotu vienādus nosacījumus nodrošinātājiem un nodokļu maksātājiem, kas par nodrošinājumu izmanto iemaksāto drošības naudu, un, lai noteiktu, ka VID ir tiesīgs izmantot iemaksāto drošības naudu ne vēlāk kā sešu mēnešu laikā no nodrošinājuma apliecības pārreģistrācijas, ja attiecīgo nodrošinājumu pēc nodrošinājuma apliecības pārreģistrācijas vairs neizmanto, vai pēc nodrošinājuma apliecības spēka zaudēšanas.  Attiecīgi, lai noteiktu VID tiesības pieprasīt samaksāt akcīzes nodokļa parādu ar iemaksāto drošības naudu, noteikumu projekta 67.punkts aiz vārda „parādu” papildināts ar vārdiem „vai pārskaitīt iemaksāto drošības naudu nodokļa parāda segšanai”.  Vienlaikus, lai vienādotu akcīzes nodokļa vispārējam nodrošinājumam un vienreizējam nodrošinājumam iemaksātās drošības naudas atmaksas nosacījumus, noteikumu projekta 55.punktā noteiktais drošības naudas atmaksas termiņš 15 darbdienu laikā pielīdzināts 52.punktā noteiktajam 10 darbdienu termiņam.  Saskaņā ar MK noteikumu Nr.16 61.punkta nosacījumiem kredītiestādes un apdrošinātāji galvojumus un apdrošināšanas polises izsniedz elektroniska dokumenta veidā saskaņā ar MK noteikumu 6., 7., 8. un 9.pielikumu uz laikposmu, kas nepārsniedz 12 mēnešus no attiecīgā dokumenta izsniegšanas dienas. Tomēr pašreizējā situācijā saistību izpildes apdrošināšanas polises un galvojumi tiek izsniegti pirms šajos dokumentos norādītā spēkā stāšanās datuma. Līdz ar to saistību izpildes apdrošināšanas polises un galvojumi nav izmantojami par akcīzes nodokļa nodrošinājumu visus 12 mēnešus atbilstoši MK noteikumu Nr.16 61.punkta nosacījumiem.  Lai novērstu šo situāciju un nodrošinātu saistību izpildes apdrošināšanas polišu un galvojumu izmantošanu par akcīzes nodokļa nodrošinājumu pilnu tajās norādīto spēkā esības laiku, kā arī ļautu nodokļu maksātājiem savlaicīgi šos dokumentus iesniegt VID, precizēta noteikumu projekta 61.punkta redakcija, nosakot, ka saistību izpildes apdrošināšanas polises un galvojumus apdrošināšanas sabiedrības un kredītiestādes izsniedz uz laikposmu, kas nepārsniedz 12 mēnešus no attiecīgā dokumenta spēkā stāšanās dienas, nevis no izsniegšanas dienas.  Tā kā pēc Ministru kabineta 2018.gada 27.novembra noteikumu Nr.748 „Padziļinātās sadarbības programmas darbības noteikumi” stāšanās spēkā 2019.gada 1.janvārī VID pārvērtē esošos Padziļinātās sadarbības programmas dalībniekus un tādējādi šiem nodokļu maksātājiem iespējama VID piedāvāto pakalpojumu izmantošanas priekšrocību maiņa, noteikumu projektā iekļautie pārejas noteikumi paredz esošajiem Padziļinātās sadarbības programmas dalībniekiem izsniegtās spēkā esošās nodrošinājuma apliecības pārreģistrēt līdz 2019.gada 1.aprīlim, lai iespējamo izmaiņu rezultātā akcīzes preču apritē iesaistītajiem komersantiem neradītu pārmērīgu administratīvo slogu un nodrošinātu vienlīdzīgus konkurences apstākļus, ja pārvērtēšanas rezultātā VID piedāvātā priekšrocība samazināt iesniedzamo vispārējo nodrošinājumu 100 procentu apmērā uz kādu no Padziļinātās sadarbības programmas dalībniekiem vairs nebūtu attiecināma.  Noteikumu projekta 76.punkts paredz, ka nodrošinājums, kas būs zaudējis spēku līdz šo noteikumu spēkā stāšanās brīdim, būs izmantojams šo noteikumu VII.nodaļā noteiktajā kārtībā. |
| 3. | Projekta izstrādē iesaistītās institūcijas un publiskās personas kapitālsabiedrības | VID |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs nodokļu maksātājus, kuriem izsniegtas speciālās atļaujas (licences) apstiprināta noliktavas turētāja, reģistrēta saņēmēja un reģistrēta nosūtītāja darbībai, kā arī īslaicīgi reģistrētus saņēmējus un personas atbilstoši likuma „Par akcīzes nodokli” 23.panta septiņpadsmitajai daļai un 26.panta pirmajai daļai.  Saskaņā ar VID rīcībā esošo informāciju, komersantu skaits, kuriem ir izsniegtas nodrošinājuma apliecības:   * noliktavas turētāja darbībai, sasniedz 278; * reģistrēta saņēmēja darbībai, sasniedz 8; * reģistrēta nosūtītāja darbībai, sasniedz 6; * citas personas darbībai, sasniedz 6; * īslaicīgi reģistrēta saņēmēja darbībai, sasniedz 23. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz noteikt atvieglotus nosacījumus akcīzes nodokļa vispārējā nodrošinājuma saņemšanai Padziļinātās sadarbības programmas Sudraba un Zelta līmeņa dalībniekiem.  Savukārt administratīvais slogs palielināsies tiem Padziļinātās programmas dalībniekiem, kurus pārcels uz Bronzas līmeni un kuri līdz šim izmantoja atvieglotus nosacījumus akcīzes nodokļa vispārējā nodrošinājuma saņemšanai.  Noteikumu projekts samazinās administratīvo slogu kredītiestādēm un apdrošināšanas sabiedrībām, jo tām galvojumos un saistību izpildes apdrošināšanas polisēs vairs nevajadzēs norādīt attiecīgo dokumentu izsniegšanas laiku, ņemot vērā Noteikumu projektā paredzēto, ka saistību izpildes apdrošināšanas polišu un galvojumu izmantošanas laikposms nepārsniedz 12 mēnešus no attiecīgā dokumenta spēkā stāšanās dienas. |
| 3. | Administratīvo izmaksu monetārs novērtējums | Ņemot vērā to, ka nav iespējams prognozēt, cik un kuri no esošajiem Padziļinātās sadarbības programmas dalībniekiem neatbildīs Sudraba vai Zelta līmeņa nosacījumiem, nevar veikt administratīvo izmaksu monetāro novērtējumu, aprēķinot administratīvo izmaksu apjomu, jo katram no esošajiem Padziļinātās sadarbības programmas dalībniekiem ir atšķirīgs nepieciešamais akcīzes nodokļa vispārējā nodrošinājuma apmērs, kas tiek aprēķināts atkarībā no attiecīgā akcīzes preču apritē iesaistītā komersanta uzņēmējdarbības specifikas. |
| 4. | Atbilstības izmaksu monetārs novērtējums | Ņemot vērā šīs sadaļas 3.punktā norādīto informāciju, noteikumu projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi publicēta Finanšu ministrijas mājaslapas sadaļā „Sabiedrības līdzdalība” – „Tiesību aktu projekti” – „Nodokļu politika”, adrese:  <http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project511>  Tāpat sabiedrības pārstāvji varēja sniegt viedokļus par noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, sniedzot priekšlikumus par nepieciešamajiem grozījumiem MK noteikumos. |
| 3. | Sabiedrības līdzdalības rezultāti | Pēc noteikumu projekta izsludināšanas Valsts sekretāru sanāksmē saņemts Latvijas Biodegvielu un bioenerģijas asociācijas un Latvijas Degvielas tirgotāju asociācijas viedoklis, kas nav ņemts vērā, jo pēc būtības nav attiecināms uz noteikumu projektu. |
| 4. | Cita informācija | Sabiedrība pēc normatīvā akta pieņemšanas tiks informēta par publikāciju Latvijas Republikas oficiālajā elektroniskajā izdevumā „Latvijas Vēstnesis”, kā arī tas tiks ievietos bezmaksas normatīvo aktu datubāzē [www.likumi.lv](http://www.likumi.lv) |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Normatīvā akta izpildi nodrošinās VID. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpildi nodrošinās esošo institūciju līdzšinējo funkciju un cilvēkresursu ietvaros.  Jaunu valsts institūciju izveidošana, kā arī esošu institūciju likvidācija vai reorganizācija nav nepieciešama, kā arī nav nepieciešams papildu finansējums. |
| 3. | Cita informācija | Nav. |

Finanšu ministrs J.Reirs

Bormanis 67120109

Janis.Bormanis@vid.gov.lv